હોલીવૂડ અભિનેતાઓમાં સર્વશ્રેષ્ઠ ગણાતા માર્લોન બ્રાન્ડો એંસી વર્ષની વયે પહેલી જુલાઈ 2004ના રોજ શ્વસનતંત્ર બંધ થઈ જતાં અવસાન પામ્યા હતા. જોકે, આ તેમનું પહેલું મોત નહોતું. સૌપ્રથમ વખત બ્રાન્ડો સ્કૂલમાં હતા ત્યારે ગળે ફાંસો ખાઈને મરી ગયા હતા. તેમને ફાંસો ખાઈને લટકી જતા જોઈને હાજર તમામ લોકોનાં મોતિયા મરી ગયા હતા કારણ કે બ્રાન્ડોએ એક નાટકમાં એ આપઘાત કર્યો હતો. લોકોએ સ્ટેજ પર આટલી સાચુકલી રીતે ભજવાયેલું મોત અગાઉ કદી જોયું નહોતું! થોડાં વર્ષો પછી માર્લોન બ્રાન્ડો બ્રોડવે સ્ટાર બન્યા અને ત્યારબાદ તેમણે ફિલ્મ્સમાં અભિનય ચાલુ કર્યો. ફિલ્મ્સમાં તેઓ અનેક વખત એટલા કારમા મોત મર્યા કે તેમનું સાચું અવસાન તો ખૂબ સુખદ કહેવાય!